कमोडिटिज् बजारमा रकम गुमाउनेको सङ्ख्या ठूलै भए पनि पारिवारिक समस्या र लोकलाजका डरले धेरै सार्वजनिक हुन चाहँदैनन्। अर्घाखाँची जुकेनाका २६ वर्षीय कृष्ण पौडेलले कमोडिटिज् बजारमा गुमाएको रु.६ लाखबारे अहिलेसम्म परिवारलाई बताउन सकेका छैनन्। बानेश्वरमा साथीहरूसँग मिलेर स्वास्थ्यसम्बन्धी व्यवसाय शुरू गरेका पौडेल कमोडिटिज्मा लगानी गर्न सहकारीबाट १८ प्रतिशतमा ऋण लिएकाले समस्यामा परेका छन्। ६ महीनाभित्र यो रकम गुमाएका पौडेल अहिले पश्चात्ताप र ऋणको चिन्तामा छन्।
